Nordjyllands Politi har ikke mange spor at gå efter i forhold til opklaringen af den 22-årige Mia Skadhauge Stevns forsvinden. Det indrømmer lederen af efterforskningen, vicepolitiinspektør Frank Olsen, over for TV 2 tirsdag morgen. - Vi ved ikke, hvor vi skal lede efter hende, siger han til TV2. Nordjyllands Politi har for få timer siden sendt en appel ud til borgere om at henvende sig til politiet med private billeder og videooptagelser fra Aalborg tidligt søndag morgen i håb om at komme det nærmere, hvad der er sket med den 22-årige kvinde, der forsvandt efter en bytur i Aalborg. 100 henvendelser Opfordringen ser ud til at have båret frugt, for Nordjyllands Politi har siden mandag aften fået mellem 50 og 100 henvendelser omkring den 22-årige kvinde. Nordjyllands Politi vil tirsdag undersøge henvendelserne nærmere i håb om et gennembrud i sagen. - Hovedparten af de op til 100 tips fra borgerne går på den mørke personbil, forklarer Frank Olsen til TV2. - Der er kommet forholdsvis mange henvendelser om bilen, som samlede Mia op, og dem undersøger vi nu nærmere, lyder det. Omsorgsfuld kvinde Mia Skadhauge Stevn var natten mellem lørdag og søndag i byen med nogle venner i Jomfru Ane Gade. Hun skiltes med vennerne og siden har de pårørende ikke været i kontakt med hende. Hun beskrives som en omsorgsfuld kvinde, og derfor er politiet meget bekymret for hende. - Det er helt unormalt, at hun nu på tredje døgn ikke har givet lyd fra sig, siger Frank Olsen til TV2. Bor i Vejgaard - gik mod Vesterbro Politiet frygter, at 22-årige Mia Skadhauge Stevn har været udsat for en forbrydelse. Hun er sidst set på videoovervågningsbilleder fra Vesterbro ud for nummer 99 ved Netto, hvor man kan se, at hun stiger ind i en mørk bil. Politiet har en formodning om, at der er tale om en pirattaxa. Det er ifølge TV2 Nords oplysninger kutyme, at mange unge, der er i byen i nattetimerne i den centrale del af Aalborg, søger mod Vesterbro for at praje en taxa. Det kan forklare, hvorfor Mia Skadhauge Stevn har valgt at gå i retning mod Vesterbro - trods det, hun bor i Vejgaard.
Politiet har fået mange henvendelser om en mørk personbil, der har samlet Mia Skadhauge Stevn op i centrum af Aalborg. Men sporene stopper der.